E-demokrácia, és ami nincs mögötte
Molnár Szilárd, Magyary Zoltán e-Közigazgatástudományi Egyesület

A modern információs és kommunikációs eszközök, technológiai újítások gyakran magukban hordozzák az eufórikus, utópisztikus várakozásokat, a gyökeres változások ígéretét. Így volt ez a telefonnal, rádióval, televízióval, és nincs ez másként az internettel, a webkettő social software-ivel sem: mindig felragyog egy interaktívabb, ezáltal pedig egy demokratikusabb, igazságosabb társadalom képe.
Az internet a szabad véleménynyilvánítás, az uralommentes kommunikáció és a nyilvánosság egy kiváló lehetősége. Ennek ellenére alig terjednek az e-demokrácia eszközei, a széles értelembe vett állampolgári participáció online lehetőségei, azokkal sem az állam, a közigazgatás, sem a civil társadalom nem él a lehetőségeknek megfelelő mértékben. Miért nem használjuk ki jobban a hálózati társadalmak tömegeiben rejlő bölcsességet, miért nem jelennek meg a képviseleti demokráciát felváltó közvetlen, kollaboratív megoldások a helyi közösségekben, a parlamenti vagy önkormányzati döntéshozatalokban?